Rīgā, 2024.gada 14.jūnijā

Privātās sākumskolas “Impulss” skolēnu vecākiem

Cienījamie vecāki!

Paldies par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Šobrīd, kad akreditācija ir noslēgusies, vēlamies jūs informēt par tās rezultātiem.

Apkopojot iegūto informāciju, akreditācijas ekspertu komisija, vērtējot kvalitātes jomas “Atbilstība mērķiem”, “Kvalitatīvas mācības”, “Iekļaujoša vide” un “Laba pārvaldība” secināja, ka nepieciešams pilnveidot darbu divās jomās, kurās kvalitātes vērtējums atbilst līmenim “Jāpilnveido.”

***Izglītības iestādes darbības kvalitātes un izglītības iestādes vadītājas profesionālās darbības novērtējuma kopsavilkums***

|  |  |
| --- | --- |
| **Joma** | **Kvalitātes vērtējuma līmenis** |
| Atbilstība mērķiem | Labi |
| Kvalitatīvas mācības | Jāpilnveido |
| Iekļaujoša vide | Labi |
| Laba pārvaldība | Jāpilnveido |

Kā svarīgākos uzdevumus darba pilnveidei akreditācijas ekspertu komisija ir noteikusi:

1. Iesaistot dažādas mērķgrupas:
   * izveidot mērķtiecīgu sistēmu mācīšanas un mācīšanās procesa plānošanai, īstenošanai un kvalitātes izvērtēšanai abās iestādes īstenotajās izglītības programmās;
   * pilnveidot un sakārtot vērtēšanu kā izglītības procesa sastāvdaļu: i) aktualizēt izglītojamo mācību sasniegumu vērtēšanas kārtību, skaidri nosakot izglītojamo mācību sasniegumu ierakstu atspoguļošanu kādā no skolvadības sistēmām (e-žurnāls), lai tā atbilstu izglītojamo mācību sasniegumu vērtēšanas pamatprincipiem saskaņā ar valstī noteiktām vadlīnijām, pedagogiem konsekventi ievērot vienotu pieeju; ii) pilnveidot pedagogu un vecāku zināšanas un izpratni par vērtēšanu, tās mērķiem un veidiem;
   * izveidot ikdienas mācību sasniegumu uzskaites un analīzes statistisko sistēmu, lai mērķtiecīgi pārraudzītu izglītības programmu īstenošanas gaitu un uzdevumu izpildi, kā arī lai plānotu datos balstītas nākamā perioda attīstības vajadzības.
2. Ieviest pedagogu profesionālās kvalitātes novērtēšanas sistēmu, kas ir datos balstīta un sistēmiska. Ikdienas izglītības procesā apkopot datus un informāciju (stundu vērošana) par pedagogu profesionālās pilnveides tālākajām attīstības vajadzībām.
3. Sadarbībā ar dibinātāju, iesaistot personālu un izglītības iestādes padomi, veikt izglītības iestādes un izglītības programmu kvalitātes mērķu definēšanu, izmantojot datos balstītu pieeju un norādot precīzus kvantitatīvos un kvalitatīvos rādītājus.
4. Veidot sistēmu datu un informācijas ieguvē pašvērtēšanai:

* katru semestri veikt regulāru un mērķtiecīgu stundu/nodarbību vērošanu (100% visiem pedagogiem), lai iegūtu datus un informāciju izglītības procesa pilnveidei, izstrādāt kritērijus efektīvai un kvalitatīvai mācību stundai izglītības iestādē;
* katra semestra noslēgumā plānot un īstenot pedagogu darba pašvērtēšanu par semestrī paveikto, atbilstoši definētajiem sasniedzamajiem rezultātiem, izzinot pedagogu profesionālās pilnveides vajadzības;
* pāriet uz vienotu elektronisko dokumentu apriti digitālajā vidē, kas izglītības iestādei ļautu strādāt efektīvāk, dokumentu koplietošanas vidē veikt plānošanu, izvērtēšanu, izglītojamo mācību sasniegumu, kavējumu un izglītības programmu apguves gaitas atspoguļošanu (e-žurnāls), tādējādi uzlabojot savstarpējo sadarbību un komunikāciju, sniedzot un saņemot atgriezenisko saiti, kas uzlabotu procesu pārredzamību un pārvaldību;
* veicināt vecāku iesaisti un līdzatbildību iestādes izvirzīto mērķu īstenošanā, mērķtiecīgi piesaistot plānošanas, īstenošanas un izvērtēšanas procesos;
* aktualizēt izglītības iestādes attīstības plānu un tajā noteiktās prioritātes, lai tās sasaistītu ar būtiski svarīgākajiem uzdevumiem, kuri izriet no pašnovērtējuma ziņojuma, gada plāna un aktuālajiem ikdienā veicamajiem uzdevumiem.

1. Regulāri aktualizēt iekšējos normatīvos dokumentus, skaidri definējot tajos minētos noteikumus, rīcības, pārraudzības un citus jautājumus.

Akreditācijas ekspertu komisija, veicot savu darbu, izmantoja šādas metodes:

1. tiešsaistes un klātienes intervijas un sarunas ar iestādes dibinātāju (arī vecāks), direktori (arī vecāks), pedagogu un atbalsta personālu;
2. 1 mācību stundas vērošana;
3. izglītības iestādes apskate;
4. dokumentu un informācijas analīze;
5. situāciju analīze ar iestādes vadītāju, pedagogu.

Cienījamie vecāki! Novēlu jums sekmīgu turpmāko sadarbību ar skolas direktori un pedagogiem!

Akreditācijas ekspertu komisijas vadītāja Iveta Dziedātāja